**Ministru kabineta rīkojuma projekta**

**“Par Siguldas sporta kompleksa projekta, Vidzemes Olimpiskā centra attīstības projekta un Liepājas Olimpiskā centra vieglatlētikas manēžas būvniecības projekta īstenošanai 2014.gadā paredzēto valsts budžeta līdzekļu pārdali” sākotnējās ietekmes novērtējuma ziņojums (anotācija)**

|  |  |  |
| --- | --- | --- |
| I. Tiesību akta projekta izstrādes nepieciešamība | | |
| 1. | Pamatojums | 1. Siguldas novada pašvaldības, Valmieras pilsētas pašvaldības un Liepājas pilsētas pašvaldības vēstulēs sniegtā informācija un izteiktie lūgumi. 2. Nepieciešamība nodrošināt piešķirto valsts budžeta līdzekļu izlietošanu atbilstoši tam paredzētam mērķim, kā arī nodrošināt piešķirtā finansējuma izlietojumu līdz 2014.gada 31.decembrim. 3. Likuma “Par valsts budžetu 2014.gadam” 33.panta 3.punkts. |
| 2. | Pašreizējā situācija un problēmas, kuru risināšanai tiesību akta projekts izstrādāts, tiesiskā regulējuma mērķis un būtība | Ņemot vērā 2014.gada valsts budžeta izstrādes gaitā pieņemtos lēmumus, 2014.gada Izglītības un zinātnes ministrijas (turpmāk – IZM) valsts budžeta programmas 09.00.00 “Sports” apakšprogrammā 09.04.00 “Sporta būves” Siguldas novada pašvaldībai Siguldas sporta kompleksa būvniecībai (turpmāk arī – Siguldas projekts) paredzēti 1`465`600 *euro*, Valmieras pilsētas pašvaldībai Vidzemes Olimpiskā centra Valmierā attīstības projekta īstenošanai (turpmāk arī – Valmieras projekts) paredzēti 1`696`445 *euro*, savukārt Liepājas pilsētas pašvaldībai Liepājas Olimpiskā centra vieglatlētikas manēžas būvniecībai (projektēšanas izdevumu segšanai) (turpmāk arī – Liepājas projekts) paredzēti 200`000 *euro*.  Siguldas novada pašvaldība 2014.gada 22.augusta vēstulē Nr.4-46/1898 informēja IZM, ka publiskā iepirkuma (Nr.SND 2014/02/AK) procedūras ietvaros, izskatot ieinteresēto personu jautājumus, iepirkuma nolikumā septiņas reizes tika veikti grozījumi, kā arī četras reizes tikušas iesniegtas sūdzības Iepirkumu uzraudzības birojā, kā rezultātā piedāvājumu atvēršana bija iespējama tikai 2014.gada 28.jūlijā. Lai gan piedāvājumus iesniedza septiņi pretendenti, tikai viens no pretendentiem iekļāvās pašvaldības norādītās līgumcenas robežās, turklāt šī pretendenta piedāvājumā tika konstatēti būtiski trūkumi, kuru novēršanai pretendentam būtu krietni jāpalielina piedāvātā līgumcena. Iepriekšminētā rezultātā iepirkuma procedūra 2014.gada 14.augustā tika pārtraukta. Siguldas novada pašvaldība norāda, ka, lai sniegtu ekonomiski pamatotāko risinājumu būvniecībai un ekspluatācijai, ir nepieciešams papildus laiks un resursi kvalitatīvai iepirkuma dokumentu sagatavošanai, tāpēc jaunu iepirkumu plānots izsludināt 2014.gada oktobrī. Ievērojot minēto un to, ka līdz iepirkuma procedūras pabeigšanai nav iespējama būvdarbu uzsākšana un attiecīgi līdz 2014.gada 31.decembrim nav iespējams nodrošināt Siguldas projekta īstenošanai 2014.gadā piešķirto līdzekļu apguvi, Siguldas novada pašvaldība lūdz rast iespēju visu Siguldas projekta īstenošanai plānoto valsts budžeta finansējumu (2`860`915 *euro* apmērā) piešķirt 2015.gadā, attiecīgi lūdzot sagatavot un virzīt izskatīšanai Ministru kabinetā jautājumu par Siguldas projekta īstenošanai 2014.gadā paredzēto līdzekļu (1`465`600 *euro* apmērā) pārdali.  Valmieras pilsētas pašvaldība 2014.gada 26.septembra vēstulē Nr.2.-2.1.7./14/1719 informēja IZM, ka publiskā iepirkuma VPP 2013/002AK) procedūras ietvaros izvēlētais pretendents Valmieras projekta ietvaros paredzētā peldbaseina un BMX riteņbraukšanas trases celtniecības tehniskā projekta dokumentāciju Valmieras pilsētas pašvaldībā iesniedza 2014.gada 5.augustā. Pēc projekta saņemšanas tika izstrādāta iepirkuma dokumentācija un 2014.gada 12.augustā tika izsludināts atklāts konkurss (VPP 2014/038AK) par minēto sporta būvju celtniecību. Saskaņā ar konkursa nolikumu 2014.gada 27.augustā tika organizēta ieinteresēto piegādātāju sanāksme. Pamatojoties uz ieinteresēto piegādātāju saņemtajiem jautājumiem, 2014.gada 29.augustā tika veikti grozījumi konkursa nolikumā un līdz 2014.gada 30.septembrim pagarināts piedāvājumu iesniegšanas termiņš. 2014.gada 19.septembrī Iepirkumu uzraudzības birojā ir iesniegta sūdzība attiecībā uz prasībām, kas iekļautas atklāta konkursa nolikumā, kā rezultātā nav iespējams paredzēt plānoto sporta būvju celtniecības darbu uzsākšanas laiku. Ievērojot minēto un to, ka līdz iepirkuma procedūras pabeigšanai nav iespējama būvdarbu uzsākšana un attiecīgi līdz 2014.gada 31.decembrim nav iespējams nodrošināt Valmieras projekta īstenošanai 2014.gadā piešķirto līdzekļu apguvi, Valmieras pilsētas pašvaldība lūdz rast iespēju Valmieras projekta īstenošanai 2014.gadā plānoto valsts budžeta finansējumu (1`696`445 *euro* apmērā) piešķirt 2015.gadā, attiecīgi lūdzot sagatavot un virzīt izskatīšanai Ministru kabinetā jautājumu par Valmieras projekta īstenošanai 2014.gadā paredzēto līdzekļu (1`696`445 *euro* apmērā) pārdali.  Liepājas pilsētas pašvaldība 2014.gada 10.septembra vēstulē Nr.315269/2.1.9/315269 informēja IZM, ka Iepirkumu uzraudzības birojs 2014.gada 18.jūlijā saskaņoja sarunu procedūru ar esošā Liepājas Olimpiskā centra vieglatlētikas manēžas būvprojekta autoru par būvprojekta korekcijām, kā rezultātā sarunu procedūra noslēdzās 2014.gada 27.augustā. Noslēgtais līgums paredz četru mēnešu termiņu projektēšanas darbiem, kā arī paredz koriģētā būvprojekta saskaņošanu būvvaldē pēc projekta ekspertīzes veikšanas. Liepājas pilsētas pašvaldība vēstulē norāda, ka projekta ekspertīze tiks veikta uz atsevišķa līguma pamata, izdevumus paredzot segt no piešķirtā finansējuma. Projekta ekspertīze Liepājas pilsētas pašvaldības ieskatā ir īpaši būtiska, jo ēka ir sabiedriskas nozīmes publiska ēka un būvkonstrukciju drošības jautājumi ir rūpīgi izvērtējami.  Iepriekšminētā rezultātā projektēšanas līguma noslēgšana bija iespējama tikai 2014.gada gada otrajā pusē un saskaņā ar plānoto naudas plūsmas grafiku projektēšanas darbus paredzēts apmaksāt 2014.gadā 122`500 *euro* apmērā (ieskatot PVN 21%), ieskaitot pievienotās vērtības nodokli 21%, savukārt 2015.gadā 52`500 *euro* apmērā (ieskatot PVN 21%). Projekta ekspertīzi paredzēts apmaksāt pēc tās pabeigšanas 2015.gadā. Ievērojot minēto un to, ka līdz Liepājas projekta īstenošanai 2014.gadā piešķirto līdzekļu apguvi līdz 2014.gada 31.decembrim ir iespējams nodrošināt tikai daļēji, Liepājas pilsētas pašvaldība lūdz rast iespēju daļu no Liepājas projekta īstenošanai 2014.gadā plānotā valsts budžeta finansējuma (77`500 *euro* apmērā) piešķirt 2015.gadā, attiecīgi lūdzot sagatavot un virzīt izskatīšanai Ministru kabinetā jautājumu par Liepājas projekta īstenošanai 2014.gadā paredzēto līdzekļu (77`500 *euro* apmērā) pārdali.  IZM kā par sporta nozari atbildīgā ministrija ir izvērtējusi minētos pašvaldību lūgumus un atbalsta līdzekļu pārdales veikšanu. Lai līdzekļu pārdale neradītu negatīvu fiskālu ietekmi uz 2015.gada valsts budžeta izdevumiem, kā arī, ņemot vērā ar 2014.gada 18.augusta rīkojumu Nr.430 “Par Murjāņu sporta ģimnāzijas esošo būvju rekonstrukcijas un multifunkcionālas slēgtas sporta manēžas būvniecības projekta īstenošanai 2014. gadā paredzēto valsts budžeta līdzekļu pārdali” iedibināto praksi, IZM rosina veikt līdzekļu (kopā minēto projektu īstenošanai pārdalāmā summa ir 3`239`545 *euro*) pārdali biedrības “Latvijas Olimpiskā komiteja” 2015.gadā plānoto valsts galvoto aizdevumu atmaksai (IZM 2014.gada valsts budžeta programma 09.00.00 “Sports” apakšprogramma 09.23.00 “Valsts ilgtermiņa saistības sportā – dotācija Latvijas Olimpiskajai komitejai (LOK) – valsts galvoto aizdevumu atmaksai”), tādejādi nodrošinot saistību daļēju izpildi jau 2014.gadā, savukārt pārdales rezultātā pieejamos finanšu resursus 2015.gadā novirzīt minēto projektu īstenošanai pārdalīto līdzekļu apmērā.  Saskaņā ar likuma “Par valsts budžetu 2014.gadam” 33.panta 3.punktu finanšu ministram ir tiesības veikt apropriācijas pārdali starp programmām, apakšprogrammām un budžeta izdevumu kodiem atbilstoši ekonomiskajām kategorijām ministrijai vai citai centrālajai valsts iestādei likumā noteiktās apropriācijas ietvaros, ja ir pieņemts Ministru kabineta lēmums un Ministru kabinets ir deleģējis finanšu ministram tiesības veikt apropriācijas pārdali, nepiemērojot likuma 32.panta nosacījumus. Minētā norma arī nosaka, ka šādu apropriācijas pārdali atļauts veikt, ja Saeimas Budžeta un finanšu (nodokļu) komisija piecu dienu laikā no attiecīgās informācijas saņemšanas nav iebildusi pret apropriācijas pārdali.  Ievērojot minēto, IZM ir izstrādājusi attiecīgu Ministru kabineta rīkojuma projektu “Par Siguldas sporta kompleksa projekta, Vidzemes Olimpiskā centra attīstības projekta un Liepājas Olimpiskā centra vieglatlētikas manēžas būvniecības projekta īstenošanai 2014.gadā paredzēto valsts budžeta līdzekļu pārdali”. |
| 3. | Projekta izstrādē iesaistītās institūcijas | Ministru kabineta rīkojuma projektu izstrādāja IZM, konsultējoties ar biedrību “Latvijas Olimpiskā komiteja”, kā arī Siguldas novada pašvaldību, Valmieras pilsētas pašvaldību un Liepājas pilsētas pašvaldību. Papildus pasākumi sabiedrības iesaistei nebija nepieciešami. |
| 4. | Cita informācija | Ministru kabineta rīkojuma projekts tiešā veidā attiecas uz tūrisma, sporta un brīvā laika politiku (sporta politiku). Pastarpināti Ministru kabineta rīkojuma projekts attiecas uz budžeta un finanšu politiku. |

|  |  |  |  |  |  |
| --- | --- | --- | --- | --- | --- |
| **III. Tiesību akta projekta ietekme uz valsts budžetu un pašvaldību budžetiem** | | | | | |
| **Rādītāji** | **2014** | | Turpmākie trīs gadi (*euro*) | | |
| **2015** | **2016** | **2017** |
| saskaņā ar valsts budžetu kārtējam gadam | izmaiņas kārtējā gadā, salīdzinot ar budžetu kārtējam gadam | izmaiņas, salīdzinot ar kārtējo gadu | izmaiņas, salīdzinot ar kārtējo gadu | izmaiņas, salīdzinot ar kārtējo gadu |
| 1 | 2 | 3 | 4 | 5 | 6 |
| 1. Budžeta ieņēmumi: | **0** | **0** | **0** | **0** | **0** |
| 1.1. valsts pamatbudžets, tai skaitā ieņēmumi no maksas pakalpojumiem un citi pašu ieņēmumi |  |  |  |  |  |
| 1.2. valsts speciālais budžets |  |  |  |  |  |
| 1.3. pašvaldību budžets |  |  |  |  |  |
| 2. Budžeta izdevumi: | **0** | **0** | **0** | **0** | **0** |
| 2.1. valsts pamatbudžets | *0* | *0* | *0* | *0* | *0* |
| 2.2. valsts speciālais budžets |  |  |  |  |  |
| 2.3. pašvaldību budžets |  |  |  |  |  |
| 3. Finansiālā ietekme: | **0** | **0** | **0** | **0** | **0** |
| 3.1. valsts pamatbudžets | *0* | *0* | *0* | *0* | *0* |
| 3.2. speciālais budžets |  |  |  |  |  |
| 3.3. pašvaldību budžets |  |  |  |  |  |
| 4. Finanšu līdzekļi papildu izdevumu finansēšanai (kompensējošu izdevumu samazinājumu norāda ar "+" zīmi) | X | 0 | 0 | 0 | 0 |
|  |  |  |  |
|  |  |  |  |
| 5. Precizēta finansiālā ietekme: | X | 0 | 0 | 0 | 0 |
| 5.1. valsts pamatbudžets | 0 | 0 | 0 | 0 |
| 5.2. speciālais budžets |  |  |  |  |
| 5.3. pašvaldību budžets |  |  |  |  |
| 6. Detalizēts ieņēmumu un izdevumu aprēķins (ja nepie­ciešams, detalizētu ieņēmumu un izdevumu aprēķinu var pie­vienot anotācijas pielikumā): | Izdevumi 2014.gada valsts budžeta programmas 09.00.00 “Sports” apakšprogrammā 09.04.00 “Sporta būves” par 3`239`545 *euro* samazināsies, bet attiecīgi par 3`239`545 *euro* palielināsies 2014.gada valsts budžeta programmas 09.00.00 “Sports” apakšprogrammā 09.23.00 “Valsts ilgtermiņa saistības sportā – dotācija Latvijas Olimpiskajai komitejai (LOK) – valsts galvoto aizdevumu atmaksai” paredzētie līdzekļi.  Izdevumi 2015.gada valsts budžeta programmas 09.00.00 “Sports” apakšprogrammā 09.23.00 “Valsts ilgtermiņa saistības sportā – dotācija Latvijas Olimpiskajai komitejai (LOK) – valsts galvoto aizdevumu atmaksai” par 3`239`545 *euro* samazināsies, bet attiecīgi par 3`239`545 *euro* palielināsies 2015.gada valsts budžeta programmas 09.00.00 “Sports” apakšprogrammā 09.04.00 “Sporta būves” paredzētie līdzekļi. Attiecīgu priekšlikumu Finanšu ministrijā IZM iesniegts likumprojekta “Par valsts budžetu 2015.gadam” un likumprojekta “Par vidēja termiņa budžeta ietvaru 2015., 2016. un 2017.gadam” sagatavošanas laikā. | | | | |
| 6.1. detalizēts ieņēmumu aprēķins |
| 6.2. detalizēts izdevumu aprēķins |
| 7. Cita informācija | Ņemot vērā to, ka Siguldas projekta īstenošanai 2014.gadā paredzēto līdzekļu pārdale ir saistīta ar izmaiņām šim projektam 2014.gadā paredzētajās valsts budžeta ilgtermiņa saistībās, vienotā paketē ar šo Ministru kabineta rīkojuma projektu tiek virzīts arī Ministru kabineta rīkojuma projekts “Grozījums Ministru kabineta 2013.gada 4.novembra rīkojumā Nr.522 “Par Latvijas Nacionālā valsts sporta centra “Mežaparks” un Tenisa centra “Lielupe” rekonstrukcijas projektiem paredzēto valsts budžeta ilgtermiņa saistību pārdali””.  Pēc Ministru kabineta rīkojuma projekta pieņemšanas IZM normatīvajos aktos noteiktā kārtībā sagatavos un iesniegs Finanšu ministrijā pieprasījumu valsts budžeta apropriācijas pārdalei, kā arī iesniegs pieprasījumu valsts pamatbudžeta ilgtermiņa saistību izmaiņām starp programmām un apakšprogrammām. | | | | |

*Anotācijas II, IV, V, VI un VII sadaļa – Ministru kabineta rīkojuma projekts šīs jomas neskar.*

Izglītības un zinātnes ministre Ina Druviete

Vizē:

Valsts sekretāre Sanda Liepiņa

16.10.2014. 12:55

1522

Izglītības un zinātnes ministrijas

valsts sekretāra vietnieks –

Sporta departamenta direktors E.Severs

67047935, edgars.severs@izm.gov.lv